Gymnázium Púchov a aces projekt

Od septembra 2015 do mája 2016 sa naše gymnázium stalo neoddeliteľnou súčasťou projektu aces/ Academy of Central European Schools. Projekt vznikol v r. 2006 a odvtedy sa stal jedným z najväčších medzinárodných projektov v strednej a juhovýchodnej Európe, podporujúcich komunikáciu a spoluprácu mladých ľudí. Slovensko je jednou z 15 krajín, ktoré môžu požiadať o účast. Tento školský rok 2015/16 sa púchovské gymnázium stalo jednou zo 4 slovenských škôl participujúcich na danom projekte.

Témou na tento rok je pre všetky krajiny **EMBRACING SOLIDARITY, We dare, we care and we share...** , čo je skutočne vzhľadom na momentálne dianie v krajinách Európy témou číslo 1, nehovoriac o rôznych názoroch a postojoch našich ľudí k utečeneckej kríze. Avšak nie len utečenci, ale aj deti zo sociálne slabších skupín, mentálne či fyzicky postihnuté deti, chorí a starí ľudia, bezdomovci, národnostné menšiny a mnoho ďalších oblastí môže byť zahrnutých do tohto projektu.

Naša škola, spolu s maďarskými a bulharskými študentami spolupracuje na spoločnom projekte, ktorý sa nazýva **Multidisciplinary Approach to Solidarity**.

V rámci projektu už máme za sebou prvé medzinárodné stretnutie, ktoré sa konalo 5.-8.10 2015 v Sarajeve, v Bosne a Hercegovine. Stretnutia sa zúčastnil jeden pedagóg a jeden žiak z každej odmenenej školy, ktorých je 102 a sú zapojené do 42 rôznych projektov. Za našu školu to boli Mgr. J. Kováčová a žiak Matej Jurík z kvinty.

Realizácia projektu je sústredená na triedu KVINTA a dvoch vyučujúcich Mgr. J. Kováčovú a Ing. M. Crkoňovú. Prvé stretnutie bolo naštartovaním na vzájomnú spoluprácu medzi jednotlivými školami, plné rôznorodých aktivít vzbudzujúcich empatiu voči problémom ostatných, workshopov pre učiteľov či študentov, a na úspešné naplnenie úloh a činností vyplývajúcich z projektu. Ďalšou destináciou bude už čoskoro Budapešť a na jar nás čaká hosťovanie študentov z Maďarska a Bulharska v Púchove.

Všetko čo prispieva k podpore a rozvoju komunikačných a praktických jazykových zručností je pre našich študentov na nezaplatenie. Stretnutie bolo obohatením našich životných skúseností, plné zaujímavých činností, zábavy a konverzačných aktivít zameraných na tému solidarity medzi nami. Už teraz sa tešíme na ďalšie stretnutia a spoluprácu medzi školami.

Mgr.Janka Kováčová, Gymnázium Púchov